El Cor Ciutat de Burjassot tanca el curs amb la XIV Trobada Coral Ciutat de Burjassot
2025-07-24

Durant les últimes setmanes, el Cor Ciutat de Burjassot (CCB) ha participat en nombrosos esdeveniments celebrats en el municipi. La pròxima cita que el Cor Ciutat de Burjassot té per davant és la celebració de la XIV Trobada Coral Ciutat de Burjassot, un concert amb el qual la coral burjassotera donarà per finalitzat el curs. Tindrà lloc dissabte que ve 24 de juny, a les 20:15h, en l’Església Parroquial del Sagrat Cor i, per a l’ocasió, el CCB ha convidat també a la Coral de Colmenar Viejo (Madrid).

Entre el repertori de la coral convidada, hi ha peces com Tamquam ad latronem, de T. L. de Victoria; Joseph fili David, de J. Busto; Cantate Domine, de K. Jenkins; Si la nieve resbala, cançó anònima asturiana harmonitzada per J. Domínguez; A tu lado, de J. Busto; i Bruremarjs BB4, de J. Magne Forjde. A aquest repertori de cançons s’uniran les peces que interpreten els components del Cor Ciutat de Burjassot i, finalment, ambdues corals interpretaran alguna peça conjuntament.

Prèviament, el CCB va oferir un concert, el passat 6 de maig, en el marc de les Jornades de Portes Obertes celebrades pel Col·legi Major Sant Joan de Ribera. Un mes més tard, el passat 5 de juny, amb motiu de la celebració del Dilluns de Pentecosta i convidat per les Clavarieses de la Mare de Déu de la Cabeza, el CCB va interpretar una sèrie de cants religiosos en la celebració de la missa, que va tenir lloc en l’Ermita de Sant Roc. Finalment, el passat 18 de juny, amb motiu de la festivitat del Corpus Christi i, en aquest cas, convidat per les Clavarieses del Sagrat Cor, el CCB també va participar en la celebració de la missa, amb la interpretació de peces de Haendel, Bach, Beethoven o el propi director de la coral, Christian Cavero.